พิษเศรษฐกิจเล่นงาน “โตโยต้า” ต้นเหตุให้ลดพนักงาน 40%
พิษเศรษฐกิจเล่นงาน “โตโยต้า” ต้นเหตุให้ลดพนักงาน 40% 
6 ก.ค. 2559

ผู้สื่อข่าวรายงานว่า บริษัท โตโยต้า มอเตอร์ ประเทศไทย จำกัด ชี้แจงเกี่ยวกับกรณีที่มีการเผยแพร่ข้อมูลเรื่องโครงการสมัครใจลาออกสำหรับพนักงานเหมาช่วงของบริษัทว่า ขณะนี้ทางบริษัทได้เปิดโครงการ “จากด้วยใจ” ให้พนักงานรับเหมาช่วงเข้าร่วมโครงการสมัครใจลาออก โดยพนักงานที่เข้าร่วมโครงการจะได้รับเงินชดเชยครบถ้วนตามกฎหมายแรงงาน และบริษัทยังพิจารณาจ่ายเงินเพิ่มเติมพิเศษให้กับพนักงานที่เข้าร่วมโครงการอีกด้วย
โดยเปิดให้ลูกจ้างเหมาค่าแรงซึ่งมีอยู่ในกระบวนการผลิตประมาณร้อยละ 40 ของลูกจ้างทั้งหมด หรือราว 800-900 คน สมัครใจลาออก พร้อมให้สัญญาว่า หากผลประกอบการดีขึ้นจะรับลูกจ้างเหมาค่าแรงกลับเข้ามาทำงานในอัตราค่าจ้างเดิม สวัสดิการเดิม และนับอายุงานต่อเนื่องด้วย โดยทางบริษัทจะจ่ายเงินพิเศษและค่าชดเชยให้ตามอายุงาน พร้อมค่าจ้าง และค่าบอกกล่าวล่วงหน้า
ทั้งนี้ จากสภาวะเศรษฐกิจภายในประเทศที่ยังคงชะลอตัว ประกอบกับความผันผวนของสภาวะเศรษฐกิจโลกที่มีผลต่อการส่งออก ส่งผลกระทบต่อตลาดรถยนต์ทั้งในและต่างประเทศอย่างต่อเนื่องตั้งแต่ต้นปีที่ผ่านมา ทำให้บริษัทต้องปรับลดกำลังการผลิตลง และมีพนักงานเกินความจำเป็นในการผลิต รวมทั้งต้องปรับลดจำนวนชั่วโมงการทำงานล่วงเวลา ทำให้รายได้รวมต่อเดือนของพนักงานลดลง
อย่างไรก็ตาม หากสถานการณ์ของตลาดรถยนต์ดีขึ้น ทางบริษัทยินดีที่จะรับพนักงานที่สมัครใจร่วมโครงการนี้กลับเข้าทำงานเป็นลำดับแรก โดยคงอัตราค่าจ้างพร้อมสวัสดิการตามเดิม และจะนับอายุงานต่อเนื่อง พร้อมยืนยันว่า ตลอดเวลากว่า 50 ปีที่ผ่านมา ในการดำเนินธุรกิจในประเทศไทย ทางบริษัทไม่มีนโยบายปลดพนักงานออกแต่อย่างใด อีกทั้ง “โตโยต้า” ยังมีความมั่นใจว่า ประเทศไทยยังคงมีศักยภาพที่จะเป็นศูนย์กลางการผลิตรถยนต์ในภูมิภาคนี้ต่อไป